Na temelju članka 143. Zakona o odgoju i obrazovanju u osnovnoj i srednjoj školi („Narodne novine“, broj 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20, 151/22, 155/23 i 156/23 – u daljnjem tekstu: Zakon) i članka 37. Statuta Grada Šibenika (“Službeni glasnik Grada Šibenika”, broj 2/21), Gradsko vijeće Grada Šibenika, na 24. sjednici od 12. prosinca 2024. godine, donosi

**PROGRAM JAVNIH POTREBA U OSNOVNOM ŠKOLSTVU**

**GRADA ŠIBENIKA ZA 2025. GODINU**

**I. UVOD**

Ovim Programom utvrđuju se javne potrebe u osnovnom školstvu Grada Šibenika za 2025. godinu za koje se sredstva osiguravaju u Proračunu Grada Šibenika za 2025. godinu i projekcijama za 2026.-2027. godinu u sveukupnom iznosu od 21.300.455,00 EUR.

 Na administrativnom području Grada Šibenika redoviti osnovnoškolski programi provode se u 9 matičnih osnovnih škola i 12 područnih škola u kojima je u 2024/2025. školskoj godini ukupno upisano 3.129 učenika u 192 razredna odjela.

 U Proračunu Grada Šibenika sredstva za financiranje javnih potreba u osnovnom školstvu osiguravaju se za redovnu djelatnost osnovnih škola i kapitalna ulaganja u škole na način:

 a) sredstava za decentralizirane funkcije osnovnog školstva

 (financiranje minimalnog financijskog standarda),

 b) ostala sredstva za redovnu djelatnost i dodatna ulaganja u školske prostore

 c) sredstava za poboljšanje standarda u osnovnom školstvu

 (financiranje iznad minimalnog financijskog standarda).

**II. DECENTRALIZIRANE FUNKCIJE - MINIMALNI FINANCIJSKI STANDARD**

 **Planirana sredstva 1.233.154,00 EUR**

 Planirana sredstva za financiranje minimalnog financijskog standarda osnovnog školstva osiguravaju se u Proračunu Grada Šibenika prema Odluci o kriterijima i mjerilima za utvrđivanje bilančnih prava za financiranje minimalnog financijskog standarda javnih potreba osnovnog školstva u 2025. godini (u daljnjem tekstu: Odluka) i Uredbe o načinu financiranja decentraliziranih funkcija te izračuna iznosa pomoći izravnanja za decentralizirane funkcije jedinica lokalne i područne (regionalne) samouprave za 2025. godinu (u daljnjem tekstu: Uredba) koje donosi Vlada Republike Hrvatske. Sukladno navedenom, potrebna sredstva za realizaciju ovih rashoda ostvaruju se iz dodatnog udjela poreza na dohodak po stopi od 1,9 %, a razlika do ukupno bilanciranih prava prema prethodno navedenoj Odluci ostvaruje se s pozicije pomoći izravnanja za decentralizirane funkcije u Državnom proračunu Republike Hrvatske za 2025. godinu.

 Slijedom navedenog, iz sredstava za decentralizirane funkcije osigurava se financiranje minimalnog financijskog standarda javnih potreba osnovnog školstva za:

1. materijalne i financijske rashode,
2. rashode za tekuće i investicijsko održavanje,
3. rashode za nabavu proizvedene dugotrajne imovine i dodatna ulaganja na

nefinancijskoj imovini.

 U Proračunu Grada Šibenika za 2025. godinu planirana su decentralizirana sredstva za osnovne škole u iznosu od 1.039.054,00 EUR koja se odnose na materijalne i financijske rashode i rashode za tekuće i investicijsko održavanje, te 194.100,00 EUR za kapitalna ulaganja u škole, što je sveukupno 1.233.154,00 EUR.

 Nakon donošenja Odluke Vlade Republike Hrvatske za 2025. godinu i točno utvrđenog iznosa decentraliziranih sredstava, Grad Šibenik će donijeti vlastitu odluku o mjerilima i načinu financiranja decentraliziranih funkcija osnovnog školstva za 2025. godinu.

**III. REDOVNA DJELATNOST OSNOVNIH ŠKOLA I DODATNA ULAGANJA U ŠKOLSKE PROSTORE**

 **Planirana sredstva: 17.190.124,00 EUR**

 Proračunom Grada Šibenika planirani su i vlastiti i namjenski prihodi proračunskih korisnika – osnovnih škola iz drugih izvora (državnog i županijskog proračuna, donacija, EU sredstava i sl.) kojima se financira njihova redovna djelatnost u iznosu od 16.960.438,00 EUR, te dodatna ulaganja i opremanje školskih prostora u iznosu od 229.686,00 EUR.

 Sredstva za financiranje redovne djelatnosti osnovne škole prikazuju u svojim financijskim planovima sukladno opsegu djelatnosti, te se ista planiraju prema uputama i zadanim indeksima iz Smjernica ekonomske i fiskalne politike Vlade RH za razdoblje 2025-2027. godine.

 Planirana sredstva odnose se na troškove za plaće zaposlenika, službena putovanja, stručno usavršavanje zaposlenika, ostale naknade troškova zaposlenima, uredski materijal i ostale materijalne rashode, troškove energije, materijal i dijelovi za tekuće i investicijsko održavanje, sitni inventar, službenu, radnu i zaštitnu odjeću i obuću, usluge telefona, pošte i prijevoza, usluge tekućeg i investicijskog održavanja, usluge promidžbe i informiranja, komunalne usluge, zakupnine i najamnine, zdravstvene i veterinarske usluge, intelektualne i osobne usluge, računalne usluge, ostale usluge, premije osiguranja, reprezentaciju, članarine, pristojbe i naknade, ostale nespomenute rashode poslovanja, bankarske usluge i usluge platnog prometa, zatezne kamate, nabavu knjiga i školskih udžbenika, te za ulaganja u postrojenja i opremu.

Pored navedenih izvora financiranja, vlastitim sredstvima Grada Šibenika osiguravaju se sredstva za financiranje redovne djelatnosti osnovnih škola u visini od 1.607.789,00 EUR, od čega se najveći dio sredstava odnosi na troškove prijevoza učenika za koje je planirano 671.107,00 EUR.

,

**IV.** **ŠIRE JAVNE POTREBE u osnovnom ŠKOLSTVU - FINANCIRANJE**

 **IZNAD MINIMALNOG FINANCIJSKOG STANDARDA**

 **Planirana sredstva: 2.877.177,00 EUR**

 Programom javnih potreba u osnovnom školstvu Grada Šibenika za 2025. godinu obuhvaćene su i aktivnosti širih javnih potreba koje se financiraju iz vlastitih sredstava Grada Šibenika, te ostalih izvora financiranja – prvenstveno sredstava Državnog proračuna i EU fondova kojima se želi podići kvaliteta osnovnoškolskih programa namijenjena učenicima i roditeljima sukladno iskazanim potrebama i interesima, ali i sveukupnog standarda u osnovnim školama.

 Aktivnosti su sljedeće:

 **1. AKTIVNOST: Produženi boravak**

 Zakonom je uvođenje i provođenje ovoga programa u osnovnim školama povjereno jedinicama lokalne i područne (regionalne) samouprave koje i financiraju izvođenje programa.

 Produženi boravak je neobvezni oblik neposrednog odgojno-obrazovnog rada pod vodstvom učitelja, a namijenjen je učenicima nižih razreda osnovne škole koji se provodi izvan redovite nastave s organiziranim boravkom, prehranom i učenjem u prostorima škole.

 Osnovne škole organiziraju produženi boravak za potrebe svojih učenika (po potrebi i za učenike izvan svoga upisnog područja), a usklađen je s potrebama zaposlenih roditelja, organizacijskim, kadrovskim i prostornim uvjetima škole. Financijska sredstva za provođenje aktivnosti produženog boravka odnose se na sredstva za plaće i ostala materijalna prava učitelja, dok sredstva za prehranu osiguravaju roditelji.

U 2024./2025. školskoj godini ova aktivnost provodi se u 20 odgojno-obrazovnih skupina za sveukupno 333 učenika i to:

1. Jurja Šižgorića - 4 odgojno-obrazovne skupine za 69 učenika (2 skupine I. razreda,

1 skupina učenika II. razreda, te 1 skupina/kombinacija učenika II. i III. razreda);

1. Tina Ujevića - 2 odgojno-obrazovne skupine za 39 učenika (1 skupina/kombinacija

 učenika I. i III. razreda i 1 skupina II. razreda);

1. Jurja Dalmatinca - 2 odgojno-obrazovne skupine za 35 učenika (1 skupina I. razreda i

1 skupina II. razreda);

1. Fausta Vrančića - 2 odgojno-obrazovne skupine za 23 učenika (1 skupina kombinacija

učenika I. i II. razreda, te 1 skupina kombinacija učenika III. i IV. razreda);

1. Meterize – 3 odgojno-obrazovne skupine za 43 učenika (2 skupine I. razreda i 1

skupina II. razreda);

1. Petra Krešimira IV. – 4 odgojno-obrazovne skupine za 65 učenika (2 skupine I.

razreda i 2 skupine II. razreda);

1. Vidici - 3 odgojno-obrazovne skupine za 59 učenika (1 skupina I. razreda, 1 skupina

II. razreda i 1 skupina III. razreda).

 ***U Proračunu Grada Šibenika za 2025. godinu planirana sredstva za ovu aktivnost iznose 596.582,00 EUR.***

**2. AKTIVNOST: Jednokratna novčana pomoć za nabavu radnih bilježnica i drugog obrazovnog materijala**

 Ovom aktivnošću svim učenicima osnovnih škola kojima je Grad Šibenik osnivač osiguravaju se besplatne radne bilježnice i drugi obrazovni materijal (atlasi, likovne mape i radne kutije s tehničkim priborom). Osim besplatnih udžbenika za koje se sredstva osiguravaju iz Državnog proračuna, početkom nove 2025/2026. školske godine sve učenike će na školskim klupama dočekati besplatne radne bilježnice i navedeni obrazovni materijal. Školski materijal odnosi se na obvezne i odabrane izborne predmete svih učenika nižih i viših razreda.

 ***U Proračunu Grada Šibenika za 2025. godinu planirana sredstva za ovu aktivnost iznose 310.100,00 EUR.***

 **3. AKTIVNOST: Projekt Erasmus+**

 Erasmus+ program je Europske unije kojim se podupire rad na međunarodnim projektima usmjerenim na modernizaciju i internacionalizaciju sektora obrazovanja, osposobljavanja mladih i sporta. On pomaže učenicima svih uzrasta da steknu znanje i iskustvo u institucijama i organizacijama u drugim zemljama. Tijekom školske 2024/2025. godine ovaj program planira se provoditi u OŠ Jurja Šižgorića, OŠ Tina Ujevića, OŠ Brodarica i OŠ Petra Krešimira IV koje se samostalno prijavljuju kao partneri na programima razmjene.

***U Proračunu Grada Šibenika za 2025. godinu planirana sredstva za ovu aktivnost iznose 114.814,00 EUR.***

1. **AKTIVNOST: Projekt Pomoćnici u nastavi 6**

U cilju uključivanja učenika s posebnim obrazovnim potrebama u redoviti sustav odgoja i obrazovanja, Grad Šibenik provodi projekt „Pomoćnici u nastavi 6“ jer je projekt „Pomoćnici u nastavi 5“ uspješno završen u kolovozu 2024. godine. Grad se u partnerstvu s 9 osnovnih škola javio na otvoreni poziv na dostavu projektnih prijedloga SF.2.4.06.06. „Osiguravanje pomoćnika u nastavi i stručnih komunikacijskih posrednika učenicima s teškoćama u razvoju u osnovnoškolskim i srednjoškolskim odgojno-obrazovnim ustanovama, faza VII.“ koje je raspisalo Ministarstvo znanosti i obrazovanja za dodjelu sredstava iz Europskog socijalnog fonda + (ESF+) uz obavezno sufinanciranje iz državnog i gradskog proračuna. Projektni prijedlog je prihvaćen, te je sklopljen Ugovor o dodjeli bespovratnih sredstava. Ugovorom je definirana ukupna vrijednost projekta u iznosu od 1.823.400,00 EUR za trogodišnje razdoblje.

Grad Šibenik je u ovom projektu planirao uključivanje 50 pomoćnika u nastavi koji bi pružali podršku za 61 učenika s teškoćama u razvoju.

Partnerske osnovne škole na projektu su: OŠ Petra Krešimira IV., OŠ Meterize, OŠ Tina Ujevića, OŠ Jurja Šižgorića, OŠ Jurja Dalmatinca, OŠ Fausta Vrančića, OŠ Brodarica, OŠ Vidici i OŠ Vrpolje.

***U Proračunu Grada Šibenika za 2025. godinu planirana sredstva za ovu aktivnost iznose 634.870,00 EUR.***

 **5. AKTIVNOST: Projekt „Školski medni dan“**

Osnovne škole Grada Šibenika sudjelovat će u provedbi nacionalnog programa „Školski medni dan“ koji se provodi u suradnji sa Ministarstvom poljoprivrede. Cilj programa je educiranje djece i njihovih roditelja o važnosti konzumiranja meda i njegovog uključivanja u prehranu, te važnosti pčelarstva za sveukupnu poljoprivrednu proizvodnju i biološku raznolikost, čime se stvaraju bolji uvjeti za pozicioniranje meda hrvatskih pčelinjaka na tržištu. Projektom će svi učenici prvih razreda u 9 osnovnih škola dobiti nacionalnu staklenku meda lokalnog proizvođača, prigodne slikovnice i edukacijske brošure.

U 2025. godini podijelit će se ukupno 367 teglica meda učenicima prvih razreda osnovnih škola čiji je osnivač Grad Šibenik.

***U Proračunu Grada Šibenika za 2025. godinu planirana sredstva za ovu aktivnost iznose 1.468,00 EUR.***

**6. AKTIVNOST: Projekt „Školska shema“**

U svim osnovnim školama Grada Šibenika provodi se projekt Školska shema voća i povrća, te mlijeka i mliječnih proizvoda. U školskoj godini 2024./2025. projektom je obuhvaćeno 3083 učenika u 9 osnovnih škola koji jednom tjedno besplatno dobivaju sezonsko voće, mlijeko ili mliječni proizvod.

Projekt je usmjeren prema usvajanju dobrih prehrambenih navika djece od najranije dobi koje utječu na kvalitetu života i borbi protiv pretilosti uzrokovane lošim prehrambenim navikama. Glavni cilj je povećati potrošnju zdrave hrane kod djece u razrednoj i predmetnoj nastavi, te im na taj način uravnotežiti prehranu i promovirati zdrave prehrambene navike.

***U Proračunu Grada Šibenika za 2025. godinu planirana sredstva za ovu aktivnost iznose 44.913,00 EUR.***

**7. AKTIVNOST: Državna prehrana**

Početkom školske godine 2024./2025. provodi se Nacionalni projekt osiguravanja jednog školskog obroka učenicima osnovnih škola, sukladno Odluci o kriterijima i načinu financiranja, odnosno sufinanciranja troškova prehrane za učenike osnovnih škola za školsku godinu 2024/2025. Vlade Republike Hrvatske („Narodne novine“, broj 92/24). Odlukom se obvezuju osnivači škola da osiguraju jedan školski obrok za sve učenike u osnovnim školama bez obzira na materijalni status, a sredstva su osigurana iz Državnog proračuna u iznosu od 1,33 EUR po učeniku po nastavnom danu.

U osnovnim školama čiji je osnivač Grad Šibenik u organiziranoj školskoj prehrani, planirano je sudjelovanje 2728 učenika u školskoj 2024./2025. godini.

***U Proračunu Grada Šibenika za 2024. godinu planirana sredstva za ovu aktivnost iznose 782.500,00 EUR.***

 **8. AKTIVNOST: Besplatne higijenske potrepštine za učenice osnovnih škola Grada**

**Šibenika**

 Rezultati istraživanja o menstrualnom siromaštvu u Republici Hrvatskoj odnosno korištenju menstrualnih potrepština, njihovoj potrošnji i dostupnosti, uvjetima održavanja menstrualne higijene kod kuće i u školi, kao i sramu koji se vezuje uz menstruaciju su pokazali da dio djevojčica ne može sebi priuštiti potrebne higijenske potrepštine, te zbog toga često izostaju s nastave tijekom školovanja. U cilju podizanja kvalitete života učenica u osnovnoškolskom obrazovanju i prevenciju isključenosti i u školskoj 2024/2025. godini Grad Šibenik nastavlja sa inicijativom da se osigura kupnja higijenskih uložaka za sve učenice osnovnih škola Grada Šibenika kojima je to potrebno.

***U Proračunu Grada Šibenika za 2025. godinu planirana sredstva za ovu aktivnost iznose 6.930,00 EUR.***

 **9. AKTIVNOST: KAPITALNA ULAGANJA U ŠKOLE**

 U okviru aktivnosti kapitalnih ulaganja u osnovnim školama (**u sveukupnom iznosu od 2.808.786,00 EUR**) dio ulaganja odnosi se na radove sanacija školskih prostora i opremanja školskim namještajem, računalnom opremom, nabavom školskih udžbenika, knjiga za školske knjižnice i drugim, a koje škole samostalno planiraju i obavljaju sukladno osiguranim sredstvima iz različitih izvora financiranja (pomoći iz državnog/županijskog/gradskog proračuna, vlastitih prihoda, donacija, naknada s naslova osiguranja, sredstava fondova EU i ostalih pomoći) u iznosu od 229.686,00 EUR. Preostali dio ulaganja u školske prostore provodi Grad Šibenik (od čega su planirana DEC sredstava od 194.100,00 EUR; sredstava Europske unije od 2.000.000,00 EUR i sredstva iz vlastitih proračunskih izvora od 385.000,00 EUR).

Kapitalna ulaganja koja Grad Šibenik planira realizirati tijekom 2025. godini odnose se na projekte:

- izgradnje nove OŠ Vrpolje (za troškove izrade Glavnog i Izvedbenog projekta, te I. faze radova

 u iznosu od **560.000,00 EUR**);

- izgradnje OŠ Ražine (za troškove izrade Glavnog i Izvedbenog projekta i I. faze radova u

 iznosu od **595.000,00 EUR**);

- dogradnje OŠ Jurja Dalmatinca (za troškove građevinskih radova dogradnje škole u iznosu od

 **500.000,00 EUR**);

- uređenje novih prostorija OŠ Fausta Vrančića (za troškove radova prenamjene školskog

 prostora i uređenja interijera u iznosu od **200.000 EUR**);

- dogradnje OŠ Brodarica (za troškove građevinskih radova dogradnje škole u iznosu

 od **500.000,00 EUR**).

 ***U Proračunu Grada Šibenika za 2025. godinu ukupno planirana vlastita sredstva za ovu aktivnost iznose 385.000,00 EUR.***

**V. ZAVRŠNA ODREDBA**

 Ovaj Program objavit će se u „Službenom glasniku Grada Šibenika“, a stupa na snagu 1. siječnja 2025. godine.

KLASA: 602-02/24-01/01

URBROJ: 2182-1-05/1-24-4

Šibenik, 12. prosinca 2024.

GRADSKO VIJEĆE GRADA ŠIBENIKA

 PREDSJEDNIK

 dr.sc.Dragan Zlatović,v.r.